Id-Deċiżjoni tal-Kummissjoni
tat-18 ta’ Lulju 1989
li tippreskrivi l-kriterji għal approvazzjoni u sorveljanza ta’ l-assoċjazzjonijiet ta’ min irabbi u organizzazzjonijiet għat-tinissil li jistabbilixxu jew iżommu kotba tal-merħliet għal majjali ta’ razza pura għat-tnissil
(89/501/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat Direttiva tal-Kunsill 88/661/KEE tad-19 ta’ Diċembru 1988 dwar l-standards żootekniċi applikabbli għal tnissil ta’ annimali ta’ l-ispeċi tal-majjali [1], u b’mod partikolari ir-raba’ inċiż ta’ Artikolu 6(1) tagħha,
Billi fl-Istati Membri kollha kotba tal-merħliet jinżammu jew huma stabbiliti minn assoċjazzjonijiet ta’ min irabbi, organizzazzjonijiet għat-tnissil u servizzi uffiċjali; billi huwa għalhekk meħtieġ li jkunu preskritti l-kriterji għall-approvazzjoni ta’ assoċjazzjonijiet ta’ min irabbi u organizzazzjonijiet għat-tnissil;
Billi assoċjazzjonijiet ta’ min irabbi għandhom japplikaw għal approvazzjoni uffiċjali lill-awtoritajiet kompetenti ta’ l-Istat Membru li fit-territorju tiegħu jinsabu l-kwartieri prinċipali tagħhom;
Billi, fejn assoċjazzjonijiet ta’ min irabbi u organizzazzjonijiet għat-tnissil jissodisfaw ċerti kriterji u għandhom għanijiet definiti, għandhom ikunu uffiċjalment approvati mill-awtoritajiet ta’ l-Istat Membru li lilu kienu applikaw;
Billi l-miżuri li tipprovdi għalihom din id-Deċiżjoni huma skond l-opinjoni tal-Kumitat Permanenti dwar Zooteknika,
ADOTTAT DIN ID-DEĊIŻJONI:
Artikolu 1
Biex tkun approvata uffiċjalment, assoċjazzjoni ta’ min irabbi jew organizzazzjonijiet għat-tnissil li jżommu jew jistabbilixxu kotba tal-merħliet għandhom jissottomettu applikazzjoni lill-awtoritajiet ta’ l-Istat Membru li fit-territorju tiegħu għamdhom il-kwartieri prinċipali tagħhom.
Artikolu 2
L-awtoritajiet ta’ l-Istat Membru ikkonċernat jista’ jagħti approvazzjoni uffiċjali lil kull assoċjazzjoni ta’ min irabbi jew organizzazzjoni għat-tnissil li żżomm jew tistabbilixxi kotba tal-merħliet jekk tissodisfa l-kondizzjonijiet preskritti fl-Anness.
Madankollu, fi Stat Membru li fih fir-rigward ta’ nisel speċifiku jeżistu diġa waħda jew iktar assoċjazzjonijiet ta’ min irabbi jew organizzazzjonijiet għat-tnissil uffiċjalment approvati, l-awtortajiet ta’ l-Istat Membru konċernat jistgħu jirrifjutaw li jirrikonoxxu assoċjazzjoni ta’ min irabbi jew organizzazzjoni għat-tnissil ġdida jekk tipperikola l-priservazzjoni tan-nisel jew tagħmel ħsara lill-programm żootekniku ta’ l-assoċjazzjoni jew organizzazzjoni eżistenti. F’każ bħal dan, l-Istat Membru għandu jgħarraf lill-Kummissjoni bl-approvazzjonijiet mogħtija u rifjuti li jagħti rikonoxxenza.
Artikolu 3
L-awtoritajiet ta’ l-Istat Membru kkonċernat għandhom jirtiraw approvazzjoni uffiċjali minn assoċjazzjoni ta’ min irabbi (inissel) jew organizzazzjoni għat-tnissil li żżomm kotba tal-merħliet jekk il-kondizzjonijiet preskritti fl-Anness mhumiex iktar jiġu sodisfatti b’manjiera persistenti mill-assoċjazzjoni ta’ min irabbi jew organizzazzjoni kkonċernata.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussels, it-18 ta’ Lulju 1989.